CEF-skala
CEF-skalaen er en fælles europæisk målestok for beskrivelse af fremmedsprogskompetencer, udarbejdet af Europarådet som en del af dokumentet Den Fælles Europæiske Referenceramme for Sprog (engelsk: Common European Framework (of Reference for Languages), CEF), der bl.a. har til formål at styrke sprogindlæring og -undervisning i medlemsstaterne.
CEF-skalaen har seks trin: A1 og A2 (elementær bruger), B1 og B2 (rutineret bruger) samt C1 og C2 (avanceret bruger), som refererer til sprogbrugerens samlede niveau på baggrund af ordforråd, lytte- og læseforståelse, grammatisk kunnen og skrivefærdighed.
Skalaen blev i 2001 anbefalet af EU's Ministerråd og bruges i stigende grad af både virksomheder og ministerier samt i de europæiske landes nationale undervisningssystemer.